Изворинформација **http://www.mpn.gov.rs**

[**Пробни завршни испит**](http://www.mpn.gov.rs/component/content/article/179-zavrsni-ispit/1858-probni-zavrsni-ispit)

Министарство просвете, науке и технолошког развоја РС, у циљу припреме ученика осмог разреда, наставника и школа за завршни испит и ове године организује пробни завршни испит.

Осим симулације завршног испита, циљ организовања пробног завршног испита је тај да се неколико недеља пред завршни испит види колико су ученици у овом тренутку спремни за завршни испит и на чему треба радити у наредном периоду.

Пробни завршни испит за школску 2014/2015. годину, према Календару активности, који је усвојила Комисија за спровођење завршног испита за школску 2014/2015. годину и пријемног испита и уписа ученика у средњу школу за школску 2015/2016. годину, организоваће се **24. и 25. 04. 2015. године**.

У свим основним школама на територији Републике Србије ученици осмог разреда, ће 24.04.2015. године, у 12 часова, у оквиру пробног завршног испита полагати тест из математике, док ће 25.04.2015. године, у 9 часова, полагати тест из српског/матерњег језика, а у 11:30 часова комбиновани тест (биологија, географија, историја, физика и хемија).

Ученици ће, уколико то желе, у петак 24.04.2015, након теста из математике анонимно попуњавати кратак упитник за потребе редовних истраживања које Завод за вредновање квалитета образовања и васпитања спроводи на узорцима у складу са законским надлежностима. Истраживања се односе на развој тестова, нивое остварености образовних стандарда, као и поједине услове у којима се ученичка постигнућа остварују.

Министарство просвете, науке и технолошког развоја и Завод за вредновање квалитета образовања и васпитања припремили су материјал и упутство за пробно спровођење завршног испита.